המונח "יום האם" מפנה לכאן. לערך העוסק בסדרת טלוויזיה, ראו יום האם (סדרת טלוויזיה).
מישל אובמה, ג'יל ביידן והנסיך הארי מכינים ברכות לרגל יום האם בבית הלבן, 2013
עוגה לציון "יום האם" מגרמניה
**יום המשפחה**, שנקרא בעבר "**יום האם**", הוא יום מודעות המצוין בישראל ובמדינות נוספות בעולם, ומתמקד בציון המשפחתיות בכלל, האימהות בפרט ומקומן בחברה.

בהרבה ממדינות העולם מצוין יום האם ביום ראשון השני בחודש מאי. בישראל מצוין יום המשפחה בחורף, בל' בשבט, יום פטירתה של הנרייטה סאלד שהקימה את ההסתדרות הציונית הדסה, ארגון הנשים הציוניות, וכונתה "אם הילדים".

היסטוריית יום האם והמשפחה
-------------------------

יום האם נחגג לראשונה ביוון העתיקה, והיה החג של האלה הרה, אם כל האלים. עם התפשטות הנצרות חגגו את "יום אם הכנסייה". ב-1600 ציינו לכבוד אמהות בריטניה את "יום ראשון של האמהות". ביום ראשון זה קיבלו העבדים חופשה על מנת שיגיעו לבתיהם לחגוג את המועד. בחג נאכלה עוגה מיוחדת שנקראה "עוגת האם".

בגרמניה צוין יום האם לראשונה ב-1923, בתקופתה של רפובליקת ויימאר, כיזמה פרסומית של איגוד מגדלי הפרחים הגרמני. גם בווינה הותקן יום האם, יחד עם יום הילד, במהלך שנות ה-20 של המאה ה-20.

בצרפת הוחל לציין את יום האם בשנת 1949.

במסגרת הנטייה לשוויון בין המינים החלו מדינות רבות לציין גם את יום האב.

ארצות הברית
-----------

בארצות הברית התפתח מושג "יום האם" במחצית השנייה של המאה ה-19. החג המודרני הייתה יוזמה של אנה ג'ארביס, שהחלה בשנת 1905, לאחר מות אמה, לפעול לקביעת יום האם. מאמציה נשאו פרי בשנת 1908, עת צוין היום בכנסייה במדינת וירג'יניה המערבית. באותה שנה, דחה הקונגרס של ארצות הברית את הבקשה לקבוע את יום האם כיום חג לאומי. עם זאת, ברבות ממדינות ארצות הברית, החלו לציין את יום ראשון השני בחודש מאי כ"יום האם" ובחלק מהמדינות, אף נקבע כחג מקומי רשמי. המדינה הראשונה לעשות זאת הייתה וירג'יניה המערבית, בשנת 1910. ב-1914 הכריז הנשיא וודרו וילסון על יום האם כעל חג לאומי, והוא נקבע ליום ראשון השני בחודש מאי. פרח הציפורן הלבן, המסמל את הטוהר וכוח הסבל של האם, נקבע כסמלו של היום.

בשנות ה-30 ארגנה ההסתדרות הציונית הדסה לכבוד יום האם מסע לגיוס כספים למען הקרן הקיימת לצורך נטיעת עצים בארץ ישראל.

במדינת ישראל
------------

כרזה בדבר אירועי יום האם בחיפה
חנה חושי
עוד לפני קום המדינה עלתה הצעה לציון האם העברית. בשנת 1927 - בעיתון "דבר" התפרסם מכתב של אישה בשם "בת שרה" שהציעה לקבוע יום מיוחד לכבוד האם, בתאריך כ' תמוז, יום פטירתו של בנימין זאב הרצל. בשנות ה-30 - קק"ל חיברה בין "יום האם" לבין נטיעת עצים וגייסה תרומות לנטיעות בארץ ישראל לכבוד יום האם. בנובמבר 1951 - ילדה בשם נחמה פרנקל הציעה לקבוע את יום האם בתאריך ל' שבט, יום פטירתה של הנרייטה סאלד. הצעה זו התקבלה והפכה בסופו של דבר ליום המשפחה כיום. 

גם בשנת 1944 ניסה ועד ההורים המרכזי להנהיג יום אם ייחודי לישראל, אך הניסיון לא צלח. יוזמה נוספת שייכת לאגודת "עזרה", אגודה לעזרת נשים יולדות, שבראשה עמדו הרבנית שרה הרצוג ומ. הופיין. יום האם נחגג על ידן ב-6 באפריל 1947 בירושלים "בדומה לימים כאלה הנהוגים בארצות אחרות". מספר שבועות לאחר מכן, פורסם ב"הבקר" שהתאחדות הסוחרים מבקשת לארגן "שבוע האם" לעידוד רכישת מתנות תוצרת הארץ. ביוני 1950 פורסמה בדבר קריאה של שרה טאובס להנהגת יום האם בישראל.

### יוזמת עיריית חיפה

בשנת 1951 הופק החג ביוזמה מחודשת, הפעם של חנה חושי, רעייתו של ראש עיריית חיפה. בישיבת הנהלת עיריית חיפה שנערכה ב-31 באוקטובר 1951 הציע אבא חושי:

> 
> מתוך מגמה לשנות במידת מה את המצב החברתי ביישוב ולרומם את מצב הרוח בעיר עלה בדעתי לערך אימפרזה נאה שתתבטא ב"יום האם". התייעצתי לשם זה עם חוגים שונים וארגוני נשים, מחנכים, מנהלי בתי ספר וכו'. כוונתי היא שנקבע יום מסוים בשנה, למשל: יום חנה ושבעת ילדיה, שישמש "יום האם". באותו יום ישותפו הבנים והגברים בהנהלת משק הבית ויגישו מתנות לאימהות... כציר מרכזי תשמש חנוכת גן ציבור בהר הכרמל שיקרא "גן האם". האמהות תטענה באותו יום עצים, ובערב יתקיימו בכל רחבי העיר מסיבות ונשפים.
> 
> 
> 
> 

התאריך נקבע על ידי אבא חושי לכ"ז בכסלו, היום השלישי של חנוכה. חושי קישר את המועד (חג החנוכה) לסיפור "חנה ושבעת בניה". אגדה אורבנית בחיפה מספרת שיום האם נקבע ביום השני של חנוכה משום שזהו יום הולדת של ליבה, אמו של אבא חושי.

על פי גרסה אחת, הרעיון לציון יום האם הגיע מאשתו של אבא חושי, חנה חושי. על פי גרסה אחרת, הרעיון נולד בעת ביקור של חושי במעברה בו ראה גברים יושבים בטלים בעוד האשה עובדת קשה.

ציון יום האם כלל לימודים על הנושא בבתי הספר, קישוט העיר, מופע מיוחד לאמהות וחלוקת תעודות של יום האם לאמהות בבתי חולים. ציון יום האם בחג החנוכה נמשך בחיפה לכל אורך שנות ה-50 וה-60. הרעיון אומץ גם על ידי ערים נוספות בישראל, בהן אשקלון, כפר סבא, עפולה וטבריה, אולם באופן כללי היום נודע בישראל כחג חיפאי מקומי. בשנת 1960 ציינו בפתח תקווה את יום האם ביום האחרון של השליש בבית הספר, שחל בסמיכות לחג החנוכה.

היו שחגגו את יום האם בט"ו בשבט[דרוש מקור].

### בתל אביב

בתחילת 1964 הוחל בחגיגת יום האם בתל אביב והוא צוין באותה שנה ב-13 בפברואר, ל' שבט, שחל ביום חמישי. התאריך נבחר כסמוך ליום פטירתה של הנרייטה סאלד. שנה לאחר מכן צוין היום ביום חמישי, ל' אדר א'. בשנת 1966 צוין יום האם בתל אביב ב-כ"ד אדר. בשנת 1969 צוין יום האם בל' שבט ובשנת 1970 צוין בי"ח אדר א'. בשנת 1972 צוין יום האם ב-כ"ח אדר ובשנת 1973 צוין ב-כ"ו אדר א'.

בשנת 1974, ביוזמת משרד החינוך, לאחר ביקורת ציבורית על שיום האם מצוין בזמנים שונים ברחבי ישראל, הונהג יום האם כלל ארצי ב-ל' שבט. באותה שנה, משום ש-ל' שבט חל ביום שישי, הוקדמו רוב האירועים ליום חמישי.

### קביעת התאריך בל' שבט

בפברואר 1950 ציינה עליית הנוער את "יום הילד היהודי"[דרושה הבהרה] ביום פטירתה של הנרייטה סאלד. כיוון שא' באדר, יום פטירתה, חל בשבת, צוין היום למחרת בב' באדר.

נחמה בת ה-10
בשלהי 1951 הציגו בעיתון הילדים "הארץ שלנו" לקוראים את השאלה האם ראוי לציין בישראל את יום האם. בתגובה ששלחה למערכת העיתון, הציעה הקוראת נחמה פרנקל (לימים בידרמן) בת ה-12, לציין את יום פטירתה של הנרייטה סאלד בתור "יום האם". בעקבות מכתב זה, קבע העיתון את ב' באדר, כ"יום האם". אף על פי שלהנרייטה סאלד לא היו ילדים, היא היוותה דמות אם לרבים מהילדים שעלו לארץ במסגרות השונות, ואף כונתה "אם הנוער". זו הייתה הסיבה לבחירה ביום פטירתה כיום האם. עם השנים חלחל הרעיון של יום האם בתאריך ב' אדר בציבור, הגם שציונו היה מינורי.

בסוף 1960 פורסם שמשרד החינוך קבע את יום האם לח' בטבת, יום הולדתה של הנרייטה סאלד, אך בפועל צוין היום ביום פטירתה. בתחילת שנות ה-70 שונה התאריך לל' בשבט על ידי משרד החינוך. למעשה, נפטרה סאלד בא' באדר (לאחר שקיעה החמה), וכך מצוין התאריך על מצבתה.

### המחלוקת סביב קביעת יום האם

כבר בעת קביעת "יום האם" קמה הדרישה לשוויון ולקבוע "יום הורים". בשנות התשעים הוחלט בישראל לשנות את "יום האם" ל"יום המשפחה". יום זה בא להדגיש את הקשר בין בני המשפחה, ואת מחויבותם ותרומתם המשותפת לתא המשפחתי. עם זאת, בשנת 2016 הועלתה יוזמה המבקשת לציין שוב ברחבי ישראל את "יום האם של ישראל", כחג נוסף, שיבוא לציון נושאים חשובים לאמהות בקהילה בה הן נמצאות.

מנהגי יום המשפחה
----------------

בשנות ה-50 עיתון הילדים "הארץ שלנו" ניסה לקשר בין הרקפת לאם העברייה והשתמש באיור הרקפת כלוגו לציון יום האם וקרא לילדים לענוד על הדש את פרח הרקפת לכבוד האם ולקטוף רקפות - אחת לכל בן משפחה.

נהוג לתת מתנות להורים, לאחים ולילדים, כגון כרטיסי ברכה ופרחים. בחלק מהמדינות היה עידוד הילודה חלק ממהות יום המשפחה. כך היה למשל באיטליה של מוסוליני.

ראו גם
------

* יום האב
* אם השנה
* חג הבנות

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **יום המשפחה** |

* "האמא של יום האם" - סיפורה של אנה מארי ג'רוויס, מייסדת יום האם, בפודקאסט "מינהר הזמן", תאגיד השידור הישראלי
* תמר רותם, הילדה שהמציאה את יום האם כבר בת 72, באתר הארץ, 19 בפברואר 2012
* ליטל לוין, היום לפני 40 שנה | 24.3.1971 / תקווה מאוחרת ליום האם הישראלי, באתר הארץ, 24 במרץ 2011
* יום המשפחה, באתר אנציקלופדיה בריטניקה (באנגלית)

הערות שוליים
------------

1. ↑  מ. אונגרפלד, יום האם ויום הילד בוינה, הצפירה, 11 ביוני 1928
2. ↑  חג האם בפאריס, קול העם, 14 ביוני 1949
3. ↑  חג האם ואם החג, שערים, 16 ביולי 1951
4. ↑  ראו למשל: editorial, בני ברית מסנג'ר, 16 באפריל 1909
5. ↑  אופן חדש באופן כספים השנה על ידי הדסה באמריקה, דואר היום, 3 במאי 1931  
יום האם באמריקה לנטיעת עצים בא"י, דבר, 20 במאי 1935  
נטיעת עצים בארץ ישראל, דבר, 10 במאי 1937
6. ↑  נתי גבאי, כך נולד "יום האם" בישראל, באתר מגזין הספרייה הלאומית, ‏20.2.2023
7. ↑  מרים שיר, יום האם, דבר, 6 בנובמבר 1951  
ארגון ההורים ומפעליו, דבר, 14 באוקטובר 1946
8. ↑  "יום האם", עיתון "הארץ", 21 במאי 1947
9. ↑  "שבוע האם" ותוצרת הארץ, הַבֹּקֶר, 17 ביוני 1947
10. ↑  שרה טאובס, הדים ותגובות - לקביעת יום האם בישראל, דבר, 7 ביוני 1950
11. ↑  צדוק אשל,**אבא חושי, איש חיפה**, משרד הביטחון – ההוצאה לאור, 2002, עמ' 155
12. ↑  יום האם יונהג בחיפה, דבר, 8 בנובמבר 1951
13. ↑  בתיה דורנר, **חיפה, 1948 - 1958: מילון עיר ההווה**, מוזיאון העיר חיפה, 2008, עמ' 57
14. ↑  צדוק אשל, **אבא חושי, איש חיפה**, משרד הביטחון – ההוצאה לאור, עמ' 156
15. 1 2  תה הוא יום האם שיוחג בחיפה?, מעריב, 13 בדצמבר 1951
16. ↑  יום האם בחיפה, דבר, 4 בינואר 1952
17. ↑  קבלות פנים וחגיגות נערכו ב"יום האם" בחיפה, דבר, 3 בדצמבר 1953  
יום האם הרביעי בחיפה, דבר, 22 בדצמבר 1954  
אלפי אמהות בחגיגות "יום האם" בחיפה, דבר, 15 בדצמבר 1955  
יום האם בחיפה, הצופה, 24 בדצמבר 1957  
יום האם בחיפה ביום ד' הבא, דבר, 3 בדצמבר 1958
18. ↑  יום האם חוגג בר מצווה, מעריב, 5 בדצמבר 1963  
יום האם במרכז אירועי החנוכה בחיפה, מעריב, 7 בדצמבר 1966  
יום האם נחוג בחיפה, על המשמר, 28 בדצמבר 1967  
יום האם יוחג מחר בחיפה, הצופה, 7 בדצמבר 1969  
הערב פתיחת יום האם בחיפה, דבר, 28 בדצמבר 1970
19. ↑  יום האם הוחג במגדל אשקלון, שערים, 16 בדצמבר 1952
20. ↑  כפר סבא, דבר, 19 בדצמבר 1952
21. ↑  "יום האם" בעפולה, דבר, 26 בדצמבר 1956  
מועצת עפולה גורמת חילול שבת מחפיר ביום האם, הצופה, 12 בדצמבר 1960
22. ↑  נחוג "יום האם", למרחב, 10 בדצמבר 1958
23. ↑  מקנאה אני בבנות חיפה, דבר, 25 בדצמבר 1956
24. ↑  יום האם בבתי הספר בפתח תקווה, הצופה, 17 בנובמבר 1960
25. ↑  יום האם יוחג לראשונה בתל אביב, על המשמר, 10 בפברואר 1964
26. ↑  הרהורים אפיקורסיים ליום האם, דבר, 7 בפברואר 1964
27. ↑  מחר - יום האם, הַבֹּקֶר, 12 בפברואר 1964
28. ↑  יום האם נחוג, הַבֹּקֶר, 5 במרץ 1965
29. ↑  יום האם בת"א ביום רביעי הבא, הצופה, 10 במרץ 1966
30. ↑  יום האם בת"א יוחג מחר, מעריב, 17 בפברואר 1969
31. ↑  ביום ג' - יום האם בתל אביב, דבר, 22 בפברואר 1970
32. ↑  נעמי בן גור, אירועי יום האם בת"א, מעריב, 5 במרץ 1972
33. ↑  יגאל יששכרוב, יום האם ללא תיאום, דבר, 26 בפברואר 1973
34. ↑  מיכל צקלג, מי יחוג את יום האם, דבר, 17 במרץ 1971
35. ↑  יום האם - כלל ארצי, מעריב, 21 בפברואר 1974
36. ↑  "יום הילד היהודי" בא"ב באדר, חרות, 13 בפברואר 1950
37. ↑  תמר רותם, הילדה שהמציאה את יום האם כבר בת 72, באתר הארץ, 19 בפברואר 2012
38. ↑  ישראל אלדד, מר שוקן והמדונה בשערי הארץ שלנו, סלם, 11 במאי 1952
39. ↑  א. רמבה, יומה של אמא, חרות, 21 בפברואר 1958
40. ↑  סוניה קרוי, מצוות כיבוד אם, דבר, 6 במרץ 1959
41. ↑  יום האם יוקדש להנריאטה סאלד, על המשמר, 28 בדצמבר 1960
42. ↑  ר. חוה, להורים, דבר, 6 במרץ 1961
43. ↑  חיותה בוסל, לקביעת יום האם בישראל, דבר, 9 ביולי 1950  
יצחק ירד, יום ההורים ולא יום האם, הצופה, 24 בנובמבר 1960
44. ↑  ליאת עיני, יוזמה: יוחזר יום האם, באתר ynet, 9 במאי 2016
45. ↑  ל-94 אמהות 912 ילדים, דבר, 22 בדצמבר 1934  
המרצת הלידה באיטליה, דבר, 25 בדצמבר 1935

| משפחה |
| --- |
| משפחה מצומצמת | 

|  |  |
| --- | --- |
| הורות | אם • אב • דמות אב • אימוץ • פונדקאות • משפחת אומנה • הצבת גבולות • העברה בין-דורית • הורות להט"בית • אימוץ בקרב הקהילה הגאה • אימוץ ילד על ידי הורה שני • הורות משותפת • הורות לאחר גירושין או פרידה • דיכאון סב לידתי • אחריות הורית • אל-הורות |
| צאצאים | תינוקות • ילדים • בת • בן • אחים • סדר הלידה במשפחה • בכור • תאומים |

 |
| משפחה מורחבת | סב • דוד • דודה • אחיין • נכד • נין • גיס • דודן • שבט • קלאן |
| זוגיות | ידוע בציבור • אירוסים • נישואים • נישואים של זוגות מאותו המין • נישואים פתוחים • משפחה חד-הורית • הסכם טרום-נישואים • הפרת הבטחת נישואים • ברית זוגיות |
| משק בית | בית מגורים • שלום בית • חלוקת תפקידים במשפחה • עקרת בית • כלכלת המשפחה • איזון עבודה-חיים • קונפליקט עבודה-משפחה |
| פירוק המשפחה | דיני משפחה • גירושים • מזונות • אפוטרופוס • משמורת ילדים • אלמנות • יתמות • ירושה |
| חקר המשפחה | שארות • חקר יוחסין • ספר יוחסין • עבודת שורשים • איחוד משפחות • טיפול משפחתי |
| המשפחה בתרבות | יום המשפחה • יום האב • כיבוד אב ואם • מורא אב ואם • איסור קללת אב ואם • איסור הכאת הורים • כיבוד אח גדול • סנדק (יהדות) • סנדק (נצרות) • ערכי המשפחה |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007545932605171
* GND: 4371191-1
* LCCN: sh85087540
* LNB: 000139776

 |